Il-Kunsill ta' Kooperazzjoni bejn l-Unjoni Ewropea (UE) u r-Repubblika tal-Armenja kellu s-sittax-il laqgħa tiegħu nhar it-Tnejn, 18 ta' Jannar 2016. L-UE kienet rappreżentata mis-Sur Bert KOENDERS, Ministru għall-Affarijiet Barranin tar-Renju tan-Netherlands, bħala kap tad-delegazzjoni tal-Unjoni Ewropea f'isem ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, is-Sinjura Federica Mogherini, u mis-Sur Johannes HAHN, Kummissarju għall-Politika Ewropea tal-Viċinat u n-Negozjati għat-Tkabbir. Id-delegazzjoni Armena kienet immexxija mis-Sur Edward NALBANDIAN, Ministru għall-Affarijiet Barranin tar-Repubblika tal-Armenja, li din is-sena qed jaġixxi bħala l-President tal-Kunsill ta' Kooperazzjoni. L-Unjoni Ewropea u l-Armenja kkonfermaw mill-ġdid l-impenn konġunt tagħhom biex isaħħu u japprofondixxu l-kooperazzjoni tagħhom fl-oqsma kollha possibbli u kompatibbli mal-obbligi internazzjonali ġodda tal-Armenja li jirriżultaw mill-adeżjoni tagħha fl-Unjoni Ekonomika Ewro-Asjatika. Iż-żewġ naħat laqgħu t-tnedija tan-negozjati u pprovdew aktar gwida u impetu politiku dwar il-Ftehim futur bejn l-UE u l-Armenja, maħsub biex jissostitwixxi l-Ftehim ta' Sħubija u Kooperazzjoni attwali li hu skadut u biex jerġa' jistabbilixxi r-relazzjonijiet tagħhom fi ħdan il-qafas usa' tal-Politika Ewropea tal-Viċinat riveduta u s-Sħubija tal-Lvant. L-UE u l-Armenja rrevedew l-attivitajiet imwettqa u l-laqgħat li saru matul l-aħħar sena fil-kuntest tas-Sħubija tal-Lvant u ssottolinjaw l-importanza ta' azzjonijiet konġunti effettivi biex jibnu fuq is-suċċess tas-Summit ta' Sħubija tal-Lvant li sar f'Riga fl-2015. Huma indirizzaw kwistjonijiet relatati mal-implimentazzjoni tal-Politika Ewropea tal-Viċinat riveduta u kienu tal-fehma li l-Prijoritajiet tas-Sħubija aġġornata għandhom jiġu definiti wara l-konklużjoni tal-ftehim il-ġdid bejn l-UE u l-Armenja. Il-Kunsill ta' Kooperazzjoni analizza r-riformi politiċi, ekonomiċi u soċjali reċenti fl-Armenja. L-UE ħadet nota tal-progress li sar fl-implimentazzjoni ta' dawn ir-riformi u tal-impenn tal-Armenja li tkompli fuq din ir-rotta pożittiva, filwaqt li fl-istess ħin ħeġġet lill-Armenja biex tħaffef ir-riformi f'oqsma speċifiċi, b'mod partikolari d-demokrazija u l-istat tad-dritt, il-ħidma kontra l-korruzzjoni, id-drittijiet tal-bniedem u l-libertajiet fundamentali, ir-riforma kostituzzjonali u dik ġudizzjarja. B'mod partikolari, inġibdet l-attenzjoni għall-ħtieġa li tiġi riformata s-sistema elettorali, għall-ħtieġa li tiġi implimentata b'mod adatt il-kostituzzjoni l-ġdida u tiġi żgurata l-libertà tal-mezzi tal-komunikazzjoni, kif ukoll għar-rwol importanti tas-soċjetà ċivili. L-UE kkonfermat l-appoġġ kontinwu tagħha għall-isforzi ta' riforma tal-Armenja, inkluż l-implimentazzjoni tal-ftehimiet ta' faċilitazzjoni tal-viżi u ta' riammissjoni, u ħeġġet lill-Armenja biex tagħmel l-aħjar użu mill-assistenza li tirċievi għal dan l-għan mill-UE. Għall-perjodu 2014-2017 għandhom jitqassmu bejn 140 u 170 miljun EUR, iffokati fuq l-iżvilupp tas-settur privat, ir-riforma tal-amministrazzjoni pubblika u r-riforma tas-settur ġudizzjarju. Il-Kunsill ta' Kooperazzjoni laqa' l-progress tajjeb li sar fl-implimentazzjoni tas-Sħubija għall-Mobbiltà. L-UE tenniet l-impenn sod tagħha li ttejjeb il-mobbiltà taċ-ċittadini f'ambjent sigur u ġestit b'mod tajjeb, li hu objettiv fundamentali tas-Sħubija tal-Lvant, u rrikonoxxiet l-importanza kbira li qed tagħti l-Armenja lill-mobbiltà taċ-ċittadini tagħha. Barra minn hekk, iż-żewġ naħat laqgħu b'interess l-implimentazzjoni globali tajba tal-ftehimiet ta' Faċilitazzjoni tal-Viżi u ta' Riammissjoni, mindu sar il-Kunsill ta' Kooperazzjoni preċedenti. Il-Kunsill ta' Kooperazzjoni indirizza wkoll kwistjonijiet reġjonali ta' interess komuni, inklużi l-prospetti għar-riżoluzzjoni tal-konflitt Nagarno-Karabakh. Dwar dan tal-aħħar, l-UE affermat mill-ġdid li l-istatus quo mhux sostenibbli u li r-riżoluzzjoni paċifika ta' dan il-konflitt tibqa' kwistjoni ta' prijorità għall-UE. Is-sitwazzjoni ta' sigurtà tul il-Linja ta' Kuntatt u l-fruntiera internazzjonali bejn l-Armenja u l-Ażerbajġan hija kwistjoni ta' tħassib serju. L-UE tenniet l-appell tagħha għal waqfien u aktar involviment fl-isforzi tan-negozjati mmexxija mill-OSKE. Barra minn hekk, l-UE tenniet l-appoġġ tagħha għan-negozjati b'medjazzjoni tal-Kopresidenti tal-Grupp ta' Minsk tal-OSKE bl-għan li tinstab soluzzjoni għall-konflitt. Hija ħeġġet aktar djalogu bejn l-Armenja u l-Ażerbajġan, inkluż fil-livell tal-Presidenti u laqgħet is-summit li sar fuq inizjattiva tal-Kopresidenti fl-Iżvizzera fid-19 ta' Diċembru 2015 li ta opportunità importanti għal skambji dwar it-triq 'il quddiem. Barra minn hekk, l-UE tenniet ir-rieda tagħha li tappoġġa l-attivitajiet għall-bini tal-paċi u r-rieda tagħha li tipprovdi appoġġ għar-rikostruzzjoni u r-riabilitazzjoni lir-reġjuni milqutin mill-konflitt, ladarba jintlaħaq ftehim ta' paċi.